Nici nu a ajuns bine în „Beciul Domnesc“ și Radu Mazăre a mai primit o lovitură din partea procurorilor DNA Constanța: un nou dosar penal. Primarul este acuzat de patru infracțiuni de abuz în serviciu, alături de Sorina Gina Hortolomei, personaj-cheie în afacerile sale, dar și trei societăți comerciale, SC Mehmetoglu SRL, SC Bulevard SA și SC Millenium Global Development SA, pentru spălare de bani.

Procurorii DNA spun că, la data de 12 octombrie 2004, Mazăre Radu Ștefan, în calitate de primar al municipiului Constanța, „și-a îndeplinit în mod defectuos atribuțiile de serviciu legate de corecta gestionare și administrare a patrimoniului orașului, cu ocazia vânzării, la un preț derizoriu de 23,56 euro/mp, a unui teren în suprafață de 15.465,91 mp, situat în stațiunea Mamaia, faptă prin care a fost provocată unității administrativ-teritoriale o pagubă de 1.104.884,16 euro și totodată au fost obținute foloase necuvenite cumpărătorului bunului“.

În presa locală, terenuri în zona respectivă erau scoase la vânzare pentru sume de circa 120 euro/mp. Cei 15.4655 mp reprezintă de fapt terenul aferent castelului Reginei Maria, construit la începutul anilor 20 de către arhitectul italian Mario Stoppa. Regina nu a locuit niciodată aici, preferând Balcicul. De câțiva ani, castelul a fost transformat în club.

Primarul este acuzat, de asemenea, că și-a îndeplinit în mod defectuos atribuțiile de serviciu legate de corecta gestionare și administrare a patrimoniului orașului, cu ocazia vânzării, la un preț modest, pe 28 februarie 2007, a două terenuri în suprafață de 11.890 mp și 502,81 mp, aparținând Primăriei Constanța, faptă prin care a fost provocată municipiului Constanța o pagubă de 2.971.420 euro și totodată au fost obținute foloase necuvenite cumpărătorului bunului. „Concret, inculpatul Mazăre Radu Ștefan a stabilit cu intenție o valoare diminuată față de valoarea comercială reală, pentru o suprafață de 11.890 mp teren, situată în intravilanul municipiului Constanța, stațiunea Mamaia, aparținând domeniului privat al municipiului Constanța, în cadrul unei acțiuni de vânzare a acestuia.

Terenul respectiv a fost cumpărat de SC Mehmetoglu SRL, reprezentată legal de inculpata Hortolomei Moscu Sorina Gina.

La data de 31 mai 2007, inculpatele Hortolomei Moscu Sorina Gina și SC Mehmetoglu SRL au dobândit, prin cumpărare, de la RAEDPP Constanța, un teren în suprafață de 502,81 mp cunoscând că prețul atribuit era cu mult diminuat față de valoarea comercială reală.Terenul respectiv a fost ulterior transferat societăților comerciale SC Bulevard SA (la data de 31.10.2007) și de SC Millenium Global Development SA (la data de 16.12.2010), reprezentate de aceeași inculpată.

Tran­­zacțiile respective s-au făcut prin creșterea succesivă a prețului, astfel încât SC Millenium Global Development SA a dobândit terenurile respective la o valoare aproximativ egală cu cea de piață, fiind disimulată proveniența ilicită a acestor terenuri“, se arată în comunicatul de presă al DNA.

Salarii plătite ilegal

După trimiterea sa în judecată, prin rechizitoriul nr. 29/P/2005 din data de 24 octombrie 2008, cu Racu Constantin, Dospinescu Ramona Daniela, Marica Ion și Chircă Nora Alina, inculpatul Mazăre Radu Ștefan, deși avea obligația legală, conform art. 86 alin. 2 din Legea nr. 188/1999, nu a dispus suspendarea acestora din funcțiile publice pe care le dețineau în cadrul Primăriei Constanța, faptă care a avut ca efect plata nelegală a drepturilor salariale către persoanele respective, precum și obținerea unor foloase necuvenite pentru acestea.

„În intervalul de timp dintre 17 martie 2009 (data rămânerii definitive a sentinței civile nr. 20821/20.11.2008) și până în prezent, inculpatul Mazăre Radu Ștefan, cu știință, nu și-a îndeplinit obligația care decurgea din funcția de primar al municipiului Constanța privind predarea a două terenuri către proprietarul lor, care le cumpărase de la Consiliul Local Constanța, omisiune care a avut ca urmare plata sumei de 141.696,14 lei, de la bugetul local, cu titlul de despăgubiri, precum și un avantaj patrimonial pentru persoana care folosește, în prezent, fără drept cele două imobile“, spun procurorii DNA.

Până în prezent, nici Primăria Municipiului Constanța și nici Ministerul Finanțelor Publice nu au comunicat dacă se constituie parte civilă în cauză, deși li s-a cerut acest lucru. În cauză, procurorii au dispus măsura sechestrului asigurător asupra terenurilor cu suprafețele de 11.890 mp și 502,81 mp Dosarul a fost trimis spre judecare Tribunalului Constanța cu propunere de a se menține măsurile dispuse în cauză și luarea măsurii preventive a interdicției dizolvării SC Bulevard SA. Mazăre a fost citat la DNA Constanța în februarie pentru acest caz.

„Castelul a fost privatizat şi terenul a fost ulterior cumpărat de la Consiliul Local, prin votul Consiliului Local şi cu evaluare“, spunea el atunci.

În altă ordine de idei, Radu Mazăre, încarcerat în alt dosar, va fi suspendat de prefect din funcție, la cel mult 48 de ore după ce va primi documentele de la instanță.